Gilling var far til jotnene Suttung og Bauge. Suttung hevnet far sin ved at han tok dvergene til fange og ville sette dem ut på et skjær som ble oversvømt ved flo sjø. Dvergene kjøpte seg fri med å overlate skaldedrikken til Suttung. Historien fortsatte med at Odin ønsket å få tak i skaldedrikken, og han oppsøkte Suttungs bror Bauge som etter en del viderverdigheter hjalp Odin inn til Suttungs datter Gunnlod som voktet diktermjøden. Historien endte med at Odin sov tre netter hos Gunnlod, drakk opp all mjøden i de tre karene og med nød og neppe kom seg hjem til Valhall med Suttung i hælene.